Kóka felel a versenyképességért
Kóka János gazdasági miniszter lesz a versenyképesség felelőse a kormányon belül. A liberális politikus ezt maga jelentette be, a Liberális Gazdasági Tanács ülése után.
A szabad demokrata testület javaslata alapján a kormány szerdán döntött arról, hogy a gazdasági tárca hatáskörén túli versenyképességi kérdésekben koordinációs szerepet lásson el a szakminiszter a kormányon belül. 
Kóka János elmondta, hogy egy hónapon belül szeretné elkészíteni a cselekvési tervet, amelyben szerepelni fog az is, hogy Magyarországon az üzleti klíma miként javulhat a következő négy évben. A cél, hogy a Világbank ranglistáján a jelenlegi 52 helyről a 25 helyre kerüljön Magyarország.

Kitért arra is, hogy a gazdasági tanács álláspontja szerint a következő négy évben Magyarország legfőbb célja a komplex stabilitás elérése, megőrzése. Az SZDSZ az árfolyamstabilitás, az árstabilitás, a belső és külső pénzügyi stabilitás és a politikai stabilitás összességét érti ez alatt. Hangsúlyozta, hogy ennek eredményeként csökkenhet Magyarországon a kamatszint, és ez terhektől szabadítja meg a költségvetést, ugyanakkor növekedési előnyökkel is jár.
"Használjuk ki, hogy a Kelet-Közép Európában egyedülálló politikai stabilitás mellett van egy erős elkötelezettség, hogy rendbe tegyük az ország pénzügyeit, és ebből egy olyan nemzetközi képet alakítsunk ki, illetve tartsunk fenn, amely Magyarországot az első helyre helyezi a kelet-közép európai országok között" - jelentette ki a gazdasági miniszter.